གལ་ཏེ་པྲ་ཏིས།སེ་ར་བ་དང་ལྷ་ས་བ་ཞེས་པ་བ་ཡིག་བདག་སྒྲར་འཇུག་པའི་དཔེ་བརྗོད་དུ་བཞག་པ་མིན་ཚེ།སི་ཏུས།ལྷ་ས་བ་དང་།སེ་ར་བ་ལྟ་བུ་ནི་གྲོང་པའི་སྐད་ཕལ་བ་ཙམ་དུ་ཟད་པས་དཔེར་མི་འོས་ཏེ་ཞེས་དཔེ་འདི་དགག་ཡུལ་གྱི་ཕྱོགས་སྔ་དེ་ཡང་ངོས་གཟུང་དགོས་པ་ལ།ང་ཚོས་སི་ཏུ་པཎ་ཆེན་ཡར་སྔོན་གྱི་སུམ་རྟགས་སྔ་འགྲེལ་ཁག་ལ་མཇལ་ཚེ།གོང་བརྗོད་ལྷ་ས་བ་དང་སེ་ར་བ་ཞེས་པ་བདག་སྒྲའི་དཔེ་བརྗོད་དུ་བཞག་པ་གཞན་མི་སྣང་ཞིང་།སྐབས་འདིའི་དགག་ཡུལ་པྲ་ཏི་ཡིན་པ་རྒྱུ་མཚན་གཞན་གྱིས་ཀྱང་གསལ་བར་བྱེད་ནུས་པས་ན།ཁོ་བོས་སེ་ར་བ་དང་ལྷ་ས་བ་ཞེས་པ་བ་ཡིག་བདག་སྒྲར་བཞེད་པའི་པྲ་ཏིའི་དཔེ་བརྗོད་དུ་འདོད་པ་ཡིན།དེས་ན་ཕྱིས་ཀྱི་པྲ་ཏིའི་སུམ་རྟགས་པར་མ་ཁག་ཏུ་སེ་ར་པ་དང་ལྷ་ས་པ་ཞེས་བཅོས་པ་ནི་པྲ་ཏིའི་དགོངས་པ་མ་རྟོགས་པ་དང་།སྐབས་འདིར་སི་ཏུའི་དཔེ་དེ་དགག་ཡུལ་གྱི་ཁ་ཅིག་ངོས་མ་ཟིན་པ་བཅས་ཀྱིས་བ་ཡིག་པ་ཡིག་ཏུ་བཅོས་པ་ཡིན་པར་སྙམ།